钦定古今图书集成/理学汇编/学行典/第263卷 > 关康之
## 钦定古今图书集成/理学汇编/学行典/第263卷 > 关康之

按《宋书隐逸传》：“关康之，字伯愉，河东杨人。世居京口，
寓属南平昌。少而笃学，姿状丰伟。下邳赵绎以文义
见称，康之与之友善，特进颜延之见而知之。晋陵顾
悦之难王弼《易》义四十馀条，康之申王难顾，远有情
理。又为《毛诗义》，经籍疑滞，多所论释。尝就沙门支僧
纳学，妙尽其能。竟陵王义宣自京口迁镇江陵，要康”
之同行，距不应命。元嘉中，太祖闻康之有学义，除武
昌国中军将军，蠲除租税。江夏王义恭、广陵王诞临
南徐州，辟为从事西曹，并不就。弃绝人事，守志闲居。
弟双之为臧质车骑参军，与质俱下，至赭圻，病卒，瘗
于水滨。康之其春得疾，困笃，小差，牵以迎丧，因得虚
劳病，寝顿二十馀年。时有闲日，辄卧论文义。世祖即
位，遣大使陆子真巡行天下，使反，荐“康之业履恒贞，
操勗清固，行信闾党，誉延邦邑，栖志希古，操不可渝，
宜加征聘，以洁风轨。”不见省。太宗泰始初，与平原明
僧绍俱征为通直郎，又辞以疾。顺帝昇明元年卒，时
年六十三。